Honderde mynwerkers ondergronds vasgekeer na brand | Maroela Media
Honderde mynwerkers ondergronds vasgekeer na brand
'n Reddingsoperasie is onderweg om 486 myners, wat ondergronds vasgekeer is weens 'n brand by die Kusasalethu-goudmyn naby Carletonville, na die oppervlak te bring.
"'n Brand het omstreeks 09:40 vanoggend op vlak 75 sowat 2 300m ondergronds ontstaan," het Harmony in 'n verklaring gesê. "Sowat 287 van die 486 werkers is veilig in toevlugareas onder die grond waar daar vars lug, water en telefoonkommunikasie is."
Reddingspanne werk intussen onverpoosd om die mynwerkers in die toevlugareas by te staan en die ander werkers op te spoor. Die ventilasievloei na die brand is afgesny. Dit is nie duidelik of die brand al geblus is nie.
Volgens Harmony is 'n verdere ses reddingspanne ontbied om met die reddingspoging te help. Die brand het glo ontstaan tydens instandhouding van 'n reuse lugverkoeler. Alle bedrywighede by die myn is opgeskort.